รัฐบาล เชิญชวนคนไทยเริ่มสร้างวินัยการออมเนื่องในวันออมแห่งชาติ วางรากฐานความมั่นคงชีวิตตั้งแต่วันนี้
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า วันที่ 31 ตุลาคม หรือวันออมโลก(World Thrift Day) ซึ่งในส่วนของประเทศไทยคณะรัฐมนตรี (ครม.) ก็ได้มีมติเมื่อวันที่ 20 ตุลาคม 2541 กำหนดให้วันที่ 31 ตุลาคมของทุกปีเป็น “วันออมแห่งชาติ” เพื่อส่งเสริมให้คนไทย มีนิสัยรักการออม ตระหนักถึงความสำคัญและประโยชน์ของการออมเพื่อเป็นรากฐานความมั่นคงทางการเงินตั้งแต่ระดับบุคคล ครัวเรือน และประเทศชาติ รัฐบาล ขอเชิญชวนประชาชนทุกคนให้ความสำคัญกับการออม โดยเฉพาะในกลุ่มเด็กและเยาวชน หากเริ่มปลูกฝังนิสัยการรักการออม เพื่อสร้างความมั่นคงในชีวิตในอนาคตนางสาวไตรศุลี กล่าวว่า สำหรับผู้มีอาชีพอิสระที่ร่วมออมเงินกับกองทุนการออมแห่งชาติ (กอช.) รัฐบาลจัดงบประมาณสมทบให้ตามช่วงอายุสูงสุด 1,200 บาทต่อปี ซึ่งมีสมาชิกเข้าร่วมแล้ว 2.48 ล้านคน มีสินทรัพย์ซึ่งเป็นเงินออมของประชาชนและที่รัฐบาลร่วมสมทบภายใต้การบริหารรวม 10,981 ล้านบาท โดยในปี 2565 รัฐบาลได้จัดสรรกรอบวงเงิน เพื่อสมทบให้กับประชาชนที่ออมเงินกับ กอช. 1,255 ล้านบาท และในปี 2566-68 ประมาณการกรอบวงเงินที่จะให้การสมทบแยกเป็น ปี 66 จำนวน 1,212.89 ล้านบาท ภายใต้ประมาณการสมาชิก กอช. 2.54 ล้านคน ปี 67 จำนวน 1,291 ล้านบาท สมาชิก กอช. 3.27 ล้านคน และปี 68 จำนวน 1,377 ล้านบาท สมาชิก กอช. 3.62 ล้านคน